വാര്ഡ് തല ലിസ്റ്റ് ഉടന് പ്രസിദ്ധീകരിക്കുമെന്ന് മേയര് തിരുവനന്തപുരം: നഗരസഭാ പരിധിയില് വീട്ടുകരം കുടിശികയുള്ളവരുടെ ലിസ്റ്റ് വാര്ഡ് അടിസ്ഥാനത്തില് ഈ മാസം അവസാനം പ്രസിദ്ധീകരിക്കുമെന്ന് മേയര് ആര്യ രാജേന്ദ്രന്. ഇതുമായി ബന്ധപ്പെട്ട് പൊതുജനങ്ങള്ക്കുണ്ടാകുന്ന പരാതികള് പരിഹരിക്കാന് നവംബര് പകുതിയോടെ അദാലത്ത് സംഘടിപ്പിക്കുമെന്നും മേയര് പത്രസമ്മേളനത്തില് അറിയിച്ചു. നഗരസഭയിലെ നികുതി തട്ടിപ്പുമായി ബന്ധപ്പെട്ട് നടക്കുന്ന വ്യാജ പ്രചാരണങ്ങളില് ജനങ്ങള് പരിഭ്രാന്തരാകരുത്. ബിജെപിയും കോണ്ഗ്രസും രാഷ്ട്രീയ ലാഭത്തിനായി നടത്തുന്ന വ്യാജപ്രചാരണങ്ങള് പൊതുജനങ്ങള് തിരിച്ചറിയണം. നഗര വികസനത്തെ അട്ടിമറിക്കാനും ജനങ്ങളെ കബളിപ്പിക്കാനുമാണ് ഇരുകൂട്ടരുടേയും ശ്രമം. ജനങ്ങളുടെ വീട് അടക്കം ജപ്തി ചെയ്യുമെന്ന തരത്തില് വരെ വ്യാജ വാര്ത്തകള് പ്രചരിപ്പിക്കുന്നുണ്ട്. അത്തരം കടുത്ത നടപടികള് സ്വീകരിക്കാന് നിയമത്തില് വ്യവസ്ഥയുണ്ടെങ്കിലും എല്ലാവരെയും ചേര്ത്തു പിടിച്ച ചരിത്രമാണ് നഗരസഭയ്ക്കുള്ളത്. പൊതുജനങ്ങള് നഗരസഭയില് അടച്ചിട്ടുള്ള മുഴുവന് തുകയുടെയും രേഖകള് നഗരസഭയിലുണ്ട്. കോവിഡ് കാലത്ത് നിരീക്ഷണത്തിലുണ്ടായ കുറവും സോഫ്റ്റ് വെയര് പ്രശ്നവും മൂലമാണ് തട്ടിപ്പ് നടന്നത്. സോണല് ഓഫീസുകളില് നടന്ന ക്രമക്കേടില് ഭരണ സമിതി നടപടികള് സ്വീകരിച്ചിട്ടുണ്ട്. ആകെയുള്ള ഓഫീസുകളില് മൂന്നെണ്ണത്തിലാണ് ക്രമക്കേട് കണ്ടെത്തിയത്. വീഴ്ച വരുത്തിയര്ക്ക് എതിരെ നടപടി സ്വീകരിച്ചു. നഗരസഭ നല്കിയ കേസില് ഇതിനകം മൂന്നു പേരെ അറസ്റ്റ് ചെയ്തു. അന്വേഷണം നല്ലനിലയിലാണ് മുന്നോട്ടു പോകുന്നത്. പോലീസിന് വീഴ്ച പറ്റിയതായി തോന്നുന്നില്ല. വീഴ്ചയുണ്ടായാല് അക്കാര്യം സര്ക്കാരിന്റെ ശ്രദ്ധയില്പ്പെടുത്തുമെന്നും മേയര് അറിയിച്ചു.